刘禹锡 【经檀道济故垒】 万里长城坏,荒营野草秋。
秣陵多士女,犹唱白符鸠。 陈陶 【续古二十九首】 秦家无庙略,遮虏续长城。
万姓陇头死,中原荆棘生。 王昌龄 【相和歌辞·从军行】 琵琶起舞换新声,总是关山旧别情。
撩乱边愁弹不尽,高高秋月下长城。 王昌龄 【从军行七首】 琵琶起舞换新声,总是关山旧别情。
撩乱边愁听不尽,高高秋月照长城。 常建 【塞下曲四首】 北海阴风动地来,明君祠上望龙堆。
髑髅皆是长城卒,日暮沙场飞作灰。 李益 【塞下曲】 秦筑长城城已摧,汉武北上单于台。
古来征战虏不尽,今日还复天兵来。 李益 【统汉峰下(一作过降户至统漠烽)】 统汉峰西降户营,黄河战骨拥长城。
只今已勒燕然石,北地无人空月明。 武元衡 【塞外月夜寄荆南熊侍御】 南依刘表北刘琨,征战年年箫鼓喧。
云雨一乖千万里,长城秋月洞庭猿。 李涉 【邠州词献高尚书三首】 将家难立是威声,不见多传卫霍名。
一自元和平蜀后,马头行处即长城。 陆畅 【题悟公禅堂】 临坛付法十三春,家本长城若下人。
芸阁少年应不识,南山钞主是前身。 张祜 【听筝(一作题宋州田大夫家乐丘家筝)】 十指纤纤玉笋红,雁行轻遏翠弦中。
分明似说长城苦,水咽云寒一夜风。 赵嘏 【送从翁中丞奉使黠戛斯六首】 秦皇无策建长城,刘氏仍穷北路兵。
若遇单于旧牙帐,却应伤叹汉公卿。 汪遵 【杞梁墓】 一叫长城万仞摧,杞梁遗骨逐妻回。
南邻北里皆孀妇,谁解坚心继此来。 汪遵 【长城】 秦筑长城比铁牢,蕃戎不敢过临洮。
虽然万里连云际,争及尧阶三尺高。 卢汝弼 【和李秀才边庭四时怨】 朔风吹雪透刀瘢,饮马长城窟更寒。
半夜火来知有敌,一时齐保贺兰山。 褚载 【长城】 秦筑长城比铁牢,蕃戎不敢过临洮。
焉知万里连云色,不及尧阶三尺高。 贺知章 【送人之军】 常经绝脉塞,复见断肠流。
送子成今别,令人起昔愁。陇云晴半雨,边草夏先秋。
万里长城寄,无贻汉国忧。 高适 【杂曲歌辞·蓟门行五首】 茫茫长城外,日没更烟尘。
胡骑虽凭陵,汉兵不顾身。古树满空塞,黄云愁杀人。
高适 【蓟门行五首】 黯黯长城外,日没更烟尘。胡骑虽凭陵,汉兵不顾身。
古树满空塞,黄云愁杀人。 李益 【登长城(一题作塞下曲)】 汉家今上郡,秦塞古长城。
有日云长惨,无风沙自惊。当今圣天子,不战四夷平。
刘方平 【横吹曲辞·梅花落】 新岁芳梅树,繁苞四面同。春风吹渐落,一夜几枝空。
小妇今如此,长城恨不穷。莫将辽海雪,来比后庭中。
卢照邻 【横吹曲辞·紫骝马】 骝马照金鞍,转战入皋兰。塞门风稍急,长城水正寒。
雪暗鸣珂重,山长喷玉难。不辞横绝漠,流血几时干。
李端 【相和歌辞·度关山】 雁塞日初晴,胡关雪复平。危竿缘广漠,古窦傍长城。
拔剑金星出,弯弧玉羽鸣。谁知系虏者,贾谊是书生。
杨师道 【咏饮马应诏】 清晨控龙马,弄影出花林。躞蹀依春涧,联翩度碧浔。
苔流染丝络,水洁写雕簪。一御瑶池驾,讵忆长城阴。
卢照邻 【紫骝马】 骝马照金鞍,转战入皋兰。塞门风稍急,长城水正寒。
雪暗鸣珂重,山长喷玉难。不辞横绝漠,流血几时干。
卢照邻 【雨雪曲】 虏骑三秋入,关云万里平。雪似胡沙暗,冰如汉月明。
高阙银为阙,长城玉作城。节旄零落尽,天子不知名。
徐晶 【阮公体】 秦王按剑怒,发卒戍龙沙。雄图尚未毕,海内已纷拏。
黄尘暗天起,白日敛精华。唯见长城外,僵尸如乱麻。
王昌龄 【塞下曲四首】 饮马渡秋水,水寒风似刀。平沙日未没,黯黯见临洮。
昔日长城战,咸言意气高。黄尘足今古,白骨乱蓬蒿。
刘长卿 【杂咏八首上礼部李侍郎·疲马】 玄黄一疲马,筋力尽胡尘。骧首北风夕,徘徊鸣向人。
谁怜弃置久,却与驽骀亲。犹恋长城外,青青寒草春。
徐九皋 【关山月】 玉塞抵长城,金徽映高阙。遥心万馀里,直望三边月。
霜静影逾悬,露晞光渐没。思君不可见,空叹将焉歇。
徐九皋 【送部四镇人往单于别知故】 天下今无事,云中独未宁。忝驱更戍卒,方远送边庭。
马饮长城水,军占太白星。国恩行可报,何必守经营。
李嘉佑 【奉酬路五郎中院长新除工部员外见简】 一门同秘省,万里作长城。问绢莲花府,扬旗细柳营。
词锋偏却敌,草奏直论兵。何幸新诗赠,真输小谢名。
刘方平 【梅花落】 新岁芳梅树,繁花四面同。春风吹渐落,一夜几枝空。
少妇今如此,长城恨不穷。莫将辽海雪,来比后庭中。
卢纶 【送刘判官赴丰州(一作赴天德军)】 衔杯吹急管,满眼起风砂。大漠山沈雪,长城草发花。
策行须耻战,虏在莫言家。余亦祈勋者,如何别左车。
李端 【度关山】 雁塞日初晴,狐关雪复平。危楼缘广漠,古窦傍长城。
拂剑金星出,弯弧玉羽鸣。谁知系虏者,贾谊是书生。
张籍 【送流人】 独向长城北,黄云暗塞天。流名属边将,旧业作公田。
拥雪添军垒,收冰当井泉。知君住应老,须记别乡年。
姚合 【送邢郎中赴太原】 上将得良策,恩威作长城。如今并州北,不见有胡兵。
晋野雨初足,汾河波亦清。所从古无比,意气送君行。